text: Jagoran juyin juya halin Musulunci ya bayyana kasantuwar jiragen yaki na ruwa na Amurka da wasu kasashen Turai a wannan yanki a matsayin lamari mai cutarwa wanda kuma ba a maraba da shi yana mai cewa: Lokacin da ma'abota girman kan duniya za su tilasta wa al'ummomi abin da suke so ta hanyar amfani da karfin soji ya wuce sannan kuma idan ma har akwai wadansu gwamnatoci na wannan yankin da suke son yin biyayya wa ma'abota girman kan, to al'ummomin wannan yankin dai sun farka sannan kuma suna ganin kasantuwar sojojin bakin haure a matsayin barazana ga wannan yankin.